Author: cmilansk
Last saved by: harustak
Company: MV SR

Predkladacia správa 

	Na rokovanie vlády Slovenskej republiky sa predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh poslancov Ústavnoprávneho výboru Národnej rady Slovenskej republiky na vydanie zákona, ktorým sa zrušuje zákon č. 74/1958 Zb. o trvalom usídlení kočujúcich osôb v znení zákona č. 175/1990 Zb. 

	Zákon č. 74/1958 Zb. o trvalom usídlení kočujúcich osôb v znení zákona                          č. 175/1990 Zb. vo svojich ustanoveniach ukladá národným výborom povinnosť poskytovať všestrannú pomoc osobám vedúcim kočovný spôsob života, aby prešli na usadlý spôsob život, definuje osoby vedúce kočovný spôsob života a zmocňuje ministra vnútra Slovenskej republiky vydať k tomuto zákonu vykonávacie predpisy. 

Podľa predkladateľov návrhu je zákon o trvalom usídlení kočujúcich osôb v rozpore s Ústavou Slovenskej republiky, ako aj s Protokolom č. 4 k Dohovoru o ochrane ľudských práv a slobôd. Ide o ustanovenie ústavy zakazujúce diskrimináciu v súvislosti so základnými právami a slobodami (čl. 12 ods. 2), ustanovenia zaručujúce slobodu pohybu a pobytu              (čl. 23) a ustanovenia Protokolu č. 4 k Dohovoru o ochrane ľudských práv a slobôd upravujúce právo slobody pohybu a slobody zvoliť si miesto pobytu (čl. 2 ods. 1 a 3). 

	Ministerstvo vnútra Slovenskej republiky nemá námietky proti zrušeniu zákona                   č. 74/1958 Zb. o trvalom usídlení kočujúcich osôb v znení zákona č. 175/1990 Zb.  a odporúča vysloviť s návrhom poslancov súhlas.